ROZHODNUTIE KOMISIE
zo 7. júla 2005,
ktorým sa ukončuje antidumpingové konanie týkajúce sa dovozu určitého príslušenstva na rúry alebo rúrky pôvodom z Taiwanu a Vietnamu
(2005/490/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (1) („základné antidumpingové nariadenie“), a najmä na jeho článok 9,
po porade s poradným výborom,
keďže:
I. POSTUP
(1)
Komisia po porade 11. augusta 2004 a oznámením uverejneným v Úradnom vestníku Európskej únie (2) informovala o začatí antidumpingového konania so zreteľom na dovoz príslušenstva na rúry alebo rúrky (iné ako liate príslušenstvo, príruby a príslušenstvo so závitom) zo železa alebo z ocele (okrem nehrdzavejúcej ocele) s najväčším vonkajším priemerom nepresahujúcim 609,6 mm, používané na zváranie natupo alebo na iné účely, pôvodom z Taiwanu a Vietnamu, v súčasnosti zaradené pod kódy KN 7307 93 11, 7307 93 19, 7307 99 30 a 7307 99 90.
(2)
Antidumpingové konanie sa začalo na základe podnetu podaného 28. júna 2004 Obranným výborom Európskej únie pre odvetvie oceľového príslušenstva na zváranie natupo (Defence Committee of the Steel Butt-welding Fittings Industry of the European Union) (ďalej len „navrhovateľ“) v mene výrobcov, ktorí predstavujú väčšinový podiel, v tomto prípade viac než 60 %, na výrobe tohto príslušenstva v Spoločenstve podľa článku 5 základného antidumpingového nariadenia. Podnet obsahoval evidentný dôkaz o existencii dumpingu uvedeného výrobku a z toho vyplývajúcej značnej ujme, a tieto fakty sa považovali za dostatočné na začatie konania.
(3)
O začatí konania Komisia oficiálne informovala vyvážajúcich výrobcov vo Vietname a v Taiwane, dovozcov/obchodníkov a ich združenia, dodávateľov a používateľov, o ktorých je známe, že sa ich záležitosť týka, zástupcov príslušných vyvážajúcich krajín a výrobcov Spoločenstva, ktorí sú navrhovateľmi. Zainteresované strany dostali príležitosť písomne oznámiť svoje stanoviská a požiadať o vypočutie v lehote stanovenej v oznámení o začatí konania.
II. STIAHNUTIE PODNETU A UKONČENIE KONANIA
(4)
Navrhovateľ listom určeným Komisii z 23. marca 2005 oficiálne stiahol svoj podnet.
(5)
V súlade s článkom 9 ods. 1 základného antidumpingového nariadenia možno konanie ukončiť, ak bol podnet stiahnutý, pokiaľ takéto ukončenie nie je v záujme Spoločenstva.
(6)
Komisia usúdila, že by sa súčasné konanie malo ukončiť, keďže prešetrovanie neobjasnilo žiadne okolnosti, ktoré by poukázali na to, že takéto ukončenie nie je v záujme Spoločenstva. Zainteresované strany boli zodpovedajúcim spôsobom informované a dostali príležitosť vyjadriť sa. Komisii však neboli doručené žiadne vyjadrenia.
(7)
Komisia preto dospela k záveru, že antidumpingové konanie týkajúce sa dovozu určitého príslušenstva na rúry alebo rúrky pôvodom z Taiwanu a Vietnamu do Spoločenstva by sa malo ukončiť bez uloženia antidumpingových opatrení.
(8)
Opatrenia stanovené v tomto rozhodnutí sú v súlade so stanoviskom poradného výboru,
ROZHODLA TAKTO:
Jediný článok
Antidumpingové konanie týkajúce sa dovozu príslušenstva na rúry a rúrky (iné ako liate príslušenstvo, príruby a príslušenstvo so závitom) zo železa alebo z ocele (okrem nehrdzavejúcej ocele) s najväčším vonkajším priemerom nepresahujúcim 609,6 mm, používané na zváranie natupo alebo na iné účely, pôvodom z Taiwanu a Vietnamu, v súčasnosti zaradené pod kódy KN 7307 93 11, 7307 93 19, 7307 99 30 a 7307 99 90, sa týmto ukončuje.
V Bruseli 7. júla 2005